Louis Botha-standbeeld ook gevandaliseerFoto: Twitter Die verf bedek die inskripsie onderaan die beeld wat lui: “Louis Botha, Boer, Krygsman, Staatsman”. Lt.kol. Andrè Traut, woordvoerder van die Wes-Kaapse polisie, het Maroela Media se navraag na die polisie se nasionale mediasentrum verwys. Geen terugvoer is tot dusver ontvang nie. Die Louis Botha-standbeeld is een van talle beelde wat oor die afgelope paar dae gevandaliseer is. Die standbeeld van Paul Kruger op Kerkplein in die Pretoriase middestad is Sondagaand met groen verf besmeer, terwyl die perdegedenkbeeld in Port Elizabeth Maandag deur vandale geskend is. ŉ Oorloggedenkstandbeeld op Uitenhage se markplein is verlede week aan die brand gesteek. Die vandalisering van standbeelde kom nadat die EFF in Pretoria vroeër gesê het hy sal standbeelde van alle “apartheidsikone” in die stad vernietig, insluitend die Kruger-standbeeld. Die party het ook ondersteuners aangemoedig om die beeld van die eerste minister van die Unie van Suid-Afrika en Jan van Riebeeck in Heerengrachtstraat in Kaapstad te laat tuimel.